สำนักงานส่งเสริมเศรษฐกิจสร้างสรรค์ (องค์การมหาชน)

**สำนักงานส่งเสริมเศรษฐกิจสร้างสรรค์** () หรือ **สศส.** เป็นหน่วยงานภายใต้การกำกับดูแลของสำนักนายกรัฐมนตรี มีวัตถุประสงค์เพื่อส่งเสริมและพัฒนาศักยภาพของเศรษฐกิจสร้างสรรค์ในประเทศไทย และปัจจัยสนับสนุนการพัฒนาเศรษฐกิจสร้างสรรค์ เพื่อผลักดันให้เกิดการพัฒนาและยกระดับเศรษฐกิจไทย ก่อตั้งมาแล้ว 3 ครั้ง โดย 2 ครั้งแรกอยู่ภายใต้สำนักเลขาธิการนายกรัฐมนตรี ส่วนครั้งที่ 3 หรือรูปแบบปัจจุบัน เป็นรูปแบบองค์การมหาชน แยกออกมาจากศูนย์สร้างสรรค์งานออกแบบ กำกับโดยคณะกรรมการนโยบายส่งเสริมเศรษฐกิจสร้างสรรค์

### ยุทธศาสตร์เศรษฐกิจสร้างสรรค์

**ยุทธศาสตร์เศรษฐกิจสร้างสรรค์** ปรากฏขึ้นครั้งแรกในประเทศไทยภายใต้กรอบเป้าหมายของ *แผนพัฒนาเศรษฐกิจและสังคมแห่งชาติ ฉบับที่ 8* โดยถูกกำหนดให้เป็นเครื่องมือสำคัญในการขับเคลื่อนประเทศไปสู่การเป็นประเทศพัฒนาแล้วภายในปี พ.ศ. 2563 (ค.ศ. 2020) ตามเป้าหมายของแผนพัฒนาฯ ดังกล่าว

แผนพัฒนาเศรษฐกิจและสังคมแห่งชาติ ฉบับที่ 8 ได้กำหนดสภาพที่พึงปรารถนาของสังคมไทย โดยเน้นการจัดทำแผนพัฒนาอย่างมีส่วนร่วมจากทุกภาคส่วน เพื่อสร้างสังคมที่ประชาชนมีคุณภาพชีวิตที่ดีและเกิดการพัฒนาอย่างยั่งยืน ทั้งนี้ การพัฒนาทรัพยากรมนุษย์ให้มีความคิดริเริ่มสร้างสรรค์ถือเป็นหัวใจสำคัญของการพัฒนาเศรษฐกิจและสังคมไทย

### ความเป็นมา

แนวคิดเศรษฐกิจสร้างสรรค์เกิดขึ้นจากการตระหนักถึงข้อจำกัดของการพัฒนาเศรษฐกิจที่พึ่งพาทรัพยากรธรรมชาติและแรงงานเป็นหลัก รัฐจึงให้ความสำคัญกับการนำความรู้ ความคิดสร้างสรรค์ นวัตกรรม และทุนทางวัฒนธรรมมาใช้เป็นฐานในการสร้างมูลค่าเพิ่มทางเศรษฐกิจ ควบคู่ไปกับการพัฒนาคุณภาพชีวิตของประชาชน

### แนวคิดและหลักการ

ยุทธศาสตร์เศรษฐกิจสร้างสรรค์ตั้งอยู่บนแนวคิดที่ว่าความคิดสร้างสรรค์และองค์ความรู้ของมนุษย์สามารถนำมาใช้เป็นปัจจัยการผลิตที่สำคัญ โดยผสานเข้ากับเทคโนโลยี วัฒนธรรม และอัตลักษณ์ของประเทศ เพื่อเสริมสร้างความสามารถในการแข่งขันทางเศรษฐกิจอย่างยั่งยืน

หลักการสำคัญของยุทธศาสตร์เศรษฐกิจสร้างสรรค์ ได้แก่  
* การพัฒนาคนเป็นศูนย์กลาง  
* การส่งเสริมการมีส่วนร่วมของทุกภาคส่วน  
* การใช้ทุนทางวัฒนธรรมและภูมิปัญญาท้องถิ่น  
* การพัฒนาอย่างสมดุลและยั่งยืน

### เป้าหมาย

เป้าหมายของยุทธศาสตร์เศรษฐกิจสร้างสรรค์ ได้แก่  
# การเพิ่มมูลค่าทางเศรษฐกิจจากสินค้าและบริการที่ใช้ความคิดสร้างสรรค์  
# การยกระดับขีดความสามารถในการแข่งขันของประเทศ  
# การสร้างโอกาสในการจ้างงานและการกระจายรายได้สู่ชุมชน  
# การเสริมสร้างคุณภาพชีวิตและความเข้มแข็งของสังคม

### ความสำคัญต่อการพัฒนาประเทศ

ยุทธศาสตร์เศรษฐกิจสร้างสรรค์มีบทบาทสำคัญในการปรับโครงสร้างเศรษฐกิจไทยจากการผลิตเชิงปริมาณไปสู่การผลิตที่เน้นคุณค่า นวัตกรรม และความคิดสร้างสรรค์ อีกทั้งยังช่วยส่งเสริมการอนุรักษ์และต่อยอดวัฒนธรรมไทยควบคู่กับการพัฒนาเศรษฐกิจและสังคมในระยะยาว

## ประวัติ
### สำนักงานเศรษฐกิจสร้างสรรค์แห่งชาติ
สำนักงานเศรษฐกิจสร้างสรรค์แห่งชาติ () จัดตั้งขึ้นตาม ระเบียบสำนักนายกรัฐมนตรีว่าด้วยการขับเคลื่อนนโยบายเศรษฐกิจสร้างสรรค์แห่งชาติ พ.ศ. 2553 เมื่อวันที่ 8 กันยายน 2553 มีอำนาจหน้าที่ในการเสนอแนะการกำหนดนโยบายเศรษฐกิจสร้างสรรค์ต่อคณะรัฐมนตรี ต่อมาสำนักงานเศรษฐกิจสร้างสรรค์แห่งชาติถูกยุบเลิกเมื่อวันที่ 30 มกราคม 2556 ภายหลังจากการจัดตั้ง สำนักงานส่งเสริมเศรษฐกิจสร้างสรรค์ ตามระเบียบสำนักนายกรัฐมนตรีว่าด้วยการส่งเสริมเศรษฐกิจสร้างสรรค์ พ.ศ. 2556

### สำนักงานส่งเสริมเศรษฐกิจสร้างสรรค์
สำนักงานส่งเสริมเศรษฐกิจสร้างสรรค์จัดตั้งขึ้นตาม ระเบียบสำนักนายกรัฐมนตรีว่าด้วยการเศรษฐกิจสร้างสรรค์ พ.ศ. 2556 เมื่อวันที่ 30 มกราคม 2556 แทนที่สำนักงานส่งเสริมเศรษฐกิจสร้างสรรค์แห่งชาติ โดยมีอำนาจหน้าที่กำหนดนโยบาย ยุทธศาสตร์ มาตรการ และแผนงานต่อคณะรัฐมนตรี สำนักงานส่งเสริมเศรษฐกิจสร้างสรรค์ถูกยุบเลิกเมื่อวันที่ 14 มกราคม 2559 ตามระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรีว่าด้วยการส่งเสริมเศรษฐกิจสร้างสรรค์ พ.ศ. 2556 พ.ศ. 2559

### องค์การมหาชน
สำนักงานส่งเสริมเศรษฐกิจสร้างสรรค์ก่อตั้งขึ้นอีกครั้งเมื่อวันที่ 14 สิงหาคม พ.ศ. 2561 เป็นรูปแบบองค์การมหาชน ตาม**พระราชกฤษฎีกาจัดตั้งสำนักงานส่งเสริมเศรษฐกิจสร้างสรรค์ (องค์การมหาชน) พ.ศ. 2561** โดยแยกออกมาจาก ศูนย์สร้างสรรค์งานออกแบบ ภายใต้สำนักงานบริหารและพัฒนาองค์ความรู้ (องค์การมหาชน)

ในอนาคต สำนักงานส่งเสริมเศรษฐกิจสร้างสรรค์จะแปรสภาพเป็นสำนักงานส่งเสริมวัฒนธรรมสร้างสรรค์ หลังจากพระราชบัญญัติส่งเสริมวัฒนธรรมสร้างสรรค์มีผลบังคับใช้ตามมาตรา 120 ในบทเฉพาะกาล

## วัตถุประสงค์
สำนักงานส่งเสริมเศรษฐกิจสร้างสรรค์มีวัตถุประสงค์ในการก่อตั้งดังต่อไปนี้

# ส่งเสริมและพัฒนาศักยภาพของเศรษฐกิจสร้างสรรค์และปัจจัยสนับสนุนการพัฒนาเศรษฐกิจสร้างสรรค์ เพื่อผลักดันให้เกิดการพัฒนาและยกระดับเศรษฐกิจ
# ส่งเสริมและสนับสนุนการพัฒนาความคิดสร้างสรรค์และนวัตกรรมให้แก่ชุมชน สาธารณชน และสถาบันการศึกษา
# ส่งเสริมและพัฒนาพื้นที่ที่เอื้อต่อบรรยากาศสร้างสรรค์และการเริ่มต้นธุรกิจใหม่ รวมทั้งพัฒนาย่านเศรษฐกิจสร้างสรรค์ให้เกิดขึ้น
# พัฒนาผู้ประกอบการ และส่งเสริมให้เกิดการนำกระบวนการคิดเชิงสร้างสรรค์ไปใช้ในการพัฒนาผลิตภัณฑ์และสร้างนวัตกรรม เพื่อเพิ่มขีดความสามารถในการแข่งขันทางเศรษฐกิจของประเทศ
# เป็นศูนย์กลางรวบรวมและพัฒนาข้อมูลและสถิติเกี่ยวกับเศรษฐกิจสร้างสรรค์เพื่อการตัดสินใจเชิงนโยบาย และเพื่อสนับสนุนความคิดสร้างสรรค์และการสร้างนวัตกรรม
# ส่งเสริมและประสานความร่วมมือกับหน่วยงานภาครัฐ ภาคเอกชน และหน่วยงานต่างประเทศหรือระหว่างประเทศ เพื่อแลกเปลี่ยนและถ่ายทอดองค์ความรู้ด้านความคิดสร้างสรรค์ที่จะนำไปสู่เศรษฐกิจสร้างสรรค์ของประเทศ

## หน้าที่และอำนาจ
สำนักงานส่งเสริมเศรษฐกิจสร้างสรรค์มีหน้าที่และอำนาจดังต่อไปนี้
# ถือกรรมสิทธิ์ มีสิทธิครอบครอง และมีทรัพยสิทธิต่าง ๆ 
# ก่อตั้งสิทธิหรือทำนิติกรรมทุกประเภท เพื่อประโยชน์ในการดำเนินกิจการของสำนักงาน
# ทำความตกลงและร่วมมือกับหน่วยงานอื่นทั้งภาครัฐและภาคเอกชน ทั้งในประเทศและต่างประเทศ หรือองค์การระหว่างประเทศ ในกิจการที่เกี่ยวกับการดำเนินการตามวัตถุประสงค์ของสำนักงาน
# จัดให้มีและให้ทุนเพื่อสนับสนุนการดำเนินงานของสำนักงาน
# เข้าร่วมทุนกับบุคคลหรือนิติบุคคลอื่นในกิจการที่เกี่ยวกับวัตถุประสงค์ของสำนักงาน
# กู้ยืมเงินเพื่อประโยชน์ในการดำเนินงานตามวัตถุประสงค์ของสำนักงาน
# เรียกเก็บค่าธรรมเนียม ค่าบำรุง ค่าตอบแทน หรือค่าบริการในการดำเนินกิจการต่าง ๆ ตามวัตถุประสงค์ของสำนักงาน ทั้งนี้ ตามหลักเกณฑ์และอัตราที่คณะกรรมการกำหนด
# ดำเนินการอื่นใดที่จำเป็นหรือต่อเนื่องเพื่อให้บรรลุวัตถุประสงค์ของสำนักงาน
# ปฏิบัติงานหรือดำเนินการอื่นใดตามที่คณะรัฐมนตรีหรือคณะกรรมการมอบหมาย

ทั้งนี้ ผู้อำนวยการสำนักงานส่งเสริมเศรษฐกิจสร้างสรรค์ ยังเป็นกรรมการและผู้ช่วยเลขานุการในคณะกรรมการยุทธศาสตร์ซอฟต์พาวเวอร์แห่งชาติโดยตำแหน่งอีกด้วย

## หมายเหตุ

## อ้างอิง

หมวดหมู่:องค์การมหาชน
หมวดหมู่:องค์การที่ก่อตั้งในปี พ.ศ. 2561
หมวดหมู่:สำนักนายกรัฐมนตรี
หมวดหมู่:หน่วยงานของรัฐบาลไทยในเขตบางรัก